**LSU SMD mokslinė konferencija**

**„Visų mokslų raktas yra klaustukas“ 2021 m.**

***Pirmininkas* prof. dr. Edmundas Jasinskas**
***Pavaduotoja* dr. Birutė Statkevičienė**

**KONFERENCIJOS TIKSLAS** –plėsti, gilinti studentų žinias, skatinti mokslinę veiklą.

**Konferencija vyks** 2021 m. gegužės 4 d. (antradienį) 10.00 val. **nuotoliniu būdu.**

**Pirmoji sekcija
SOCIALINIAI KŪNO KULTŪROS IR SPORTO ASPEKTAI**. **TRENIRAVIMO TECHNOLOGIJOS**

**Antroji sekcija**

**FIZINIS AKTYVUMAS IR SVEIKATA, REABILITACIJA IR**

**SPORTO FIZIOLOGIJA**

**Trečioji sekcija
TURIZMO IR SPORTO VADYBA**

**Dalyvavimo konferencijoje sąlygos**

Konferencijoje gali dalyvauti visų Lietuvos ir užsienio aukštųjų mokyklų bakalauro studijų programos studentai, pateikę tezes lietuvių ar anglų kalbomis. Kartu su tezėmis dalyviai (išskyrus LSU studentus) turi pateikti dokumento, liudijančio, kad jis yra universitetinės aukštosios mokyklos bakalauro studijų studentas, kopiją.

Konferencijos Mokslinis komitetas, susipažinęs su pateiktomis tezėmis, sprendžia ar jos atitinka skelbtus reikalavimus ir (jei reikalavimus atitinka) informuoja autorių apie atitikimą dalyvauti konferencijoje. Be to, jeigu tezės neatitinka skelbtų reikalavimų, Mokslinis komitetas net nesvarstydamas turi teisę jas atmesti (pranešimo neįtraukti į konferencijos programą), o studentui neleisti skaityti pranešimo konferencijoje. Konferencijoje negalima skaityti pranešimo, jei jis jau buvo skaitytas kitose mokslinėse konferencijose. Pranešimų tezės irgi neturi būti anksčiau spausdintos.

**Konferencijos pranešimų reglamentas**

Konferencijos pranešimo trukmė – iki 10 min., diskusijoms skiriama 5 min. Po to pranešėjas atsako į klausimus, kuriuos pateikia konferencijos mokslinio komiteto nariai.

**Vertinimas**

Pranešimus konferencijoje galima skaityti lietuvių arba anglų kalbomis. Pranešimo vaizdinės priemonės (lentelių, paveikslų) užrašai irgi gali būti pateikti lietuvių arba anglų kalbomis.

Konferencijoje dalyvavę studentai gaus dalyvavimo konferencijoje sertifikatus, o studentų darbų moksliniai vadovai bus apdovanoti LSU padėkos raštais. Didžiausią vertę turinčios konferencijos dalyvių pranešimų tezės gali būti skelbiamos LSU SMD puslapyje.

**Reikalavimai tezėms**

Tezėse (pateiktas pavyzdys) turi būti aiškiai suformuluoti: pranešimo pavadinimas, tyrimo tikslas ir uždaviniai, nurodyti tyrimo metodai bei jų organizavimas, pateikta rezultatų santrauka.

Tezių apimtis – vienas A4 formato puslapis. **Tekstas turi būti suredaguotas** ir atspausdintas kompiuteriu Times New Roman šriftu, 3 mm (*single*) intervalu, šrifto dydis 12 pt. Paraštė viršuje – 20 mm, apačioje – 15 mm, dešinėje – 20 mm, kairėje – 25 mm. Lapo viršuje didžiosiomis raidėmis rašomas tezių pavadinimas, po juo mažosiomis raidėmis – autoriaus vardas ir pavardė, aukštoji mokykla, fakultetas, kursas, žemiau – mokslinio vadovo pavardė. Lapo viršuje būti nurodyta konferencijos darbo kryptis.

Pranešimų tezės turi būti pristatytos iki **2021 m. gegužės 1 d. 12 val.**

Tezes atsiųskite LSU SMD koordinatorei dr. Birutei Statkevičienei el. paštu **birute.statkeviciene@lsu.lt** (arba paštu Sporto g. 6, Kaunas LT-44221).

Tel. pasiteirauti +370 37 302 666.

**Tezių pavyzdys**

SOCIALINIAI KŪNO KULTŪROS IR SPORTO ASPEKTAI

**SKIRTINGŲ TAUTYBIŲ MOKLSEIVIŲ GYVENSENOS ĮGŪDŽIŲ TYRIMAS**

***Rapolas Žeimys, Greta Oklinskaitė***

*Sporto biomedicinos fakulteto ketvirto kurso studentai*

*Mokslinė vadovė* ***doc. dr. Vilija Malinauskienė***

**Tyrimo aktualumas.** Sveikata – tai visapusė fizinė, dvasinė ir socialinė gerovė, o ne tik ligų nebuvimas. Šiandien vis dažniau kalbama apie sveikatą, jos stiprinimą, sveikatos problemas bei sveiko gyvenimo būdo nuostatų formavimo svarbą vaikystėje, paauglystėje ir jaunystėje. Sveiko gyvenimo įpročių ugdymas nuo pat vaikystės yra bene pats svarbiausias sveikatos stiprinimo veiksnys, nes žinios, geri įgūdžiai ir pavyzdžiai yra reikalingi tam, kad galėtume įvertinti ir išsiugdyti teigiamas nuostatas bei pajusti atsakomybę už savo sveikatą.

Šiuo tyrimu įvertinami Lietuvos, Portugalijos, Lenkijos moksleivių gyvensenos įgūdžiai.

**Tikslas**– įvertinti Lietuvos, Portugalijos ir Lenkijos moksleivių gyvensenos įgūdžius.

**Uždaviniai:**

1. Įvertinti Lietuvos, Portugalijos ir Lenkijos moksleivių mitybos įpročius.
2. Nustatyti Lietuvos, Portugalijos ir Lenkijos moksleivių fizinio aktyvumo įpročius.
3. Įvertinti Lietuvos, Portugalijos ir Lenkijos moksleivių žalingus įpročius.
4. Ištirti Lietuvos, Portugalijos ir Lenkijos moksleivių sveikatos nusiskundimus.
5. Įvertinti Lietuvos, Portugalijos ir Lenkijos tautybių moksleivių lytinio gyvenimo įpročius.

**Metodai:**

1. Vienmomentis tyrimas.
2. Anoniminė anketinė apklausa.
3. Lietuvos (n = 200), Portugalijos (n = 87), Lenkijos (n = 200) 8–9 klasių moksleiviai (n = 487).
4. Klausimynas: *Health Behaviour in School-Aged Children – HBSC*.
5. Statistinė analizė: χ2, laisvės laipsniai, p (p < 0,05).

**Rezultatai:**

1. Analizuojant mitybos įpročius aptikti statistiškai reikšmingi pusryčių įpročių, vaisių, daržovių, saldumynų, kokakolos ar kitų saldžiųjų gėrimų, žuvies vartojimo skirtumai.
2. Išanalizavus skirtingų tautybių moksleivių fizinį aktyvumą paaiškėjo, kad statistiškai reikšmingi skirtumai rasti tarp fizinio aktyvumo ne pamokų metu ir laiko (valandų per savaitę), praleisto mankštinantis.
3. Tiriant vaikų žalingus įpročius paaiškėjo, kad statistiškai reikšmingi skirtumai tarp tiriamųjų grupių nustatyti analizuojant rūkymo dažnumą, alkoholinio gėrimo (vyno) vartojimą.
4. Ištyrus vaikų sveikatos nusiskundimus, buvo aptikti statistiškai reikšmingi skrandžio ar pilvo skausmų jutimo, nugaros skausmo, nervinės įtampos ar susirūpinimo, galvos svaigimo ar silpnumo, nemigos skirtumai.
5. Ištyrus skirtingų tautybių moksleivių lytinį aktyvumą, statistiškai reikšmingų duomenų neaptikta.